Paterna es prepara per a les pluges amb la neteja de reixetes d’albellons i embornals
18/08/2015

# Paterna es prepara per a les pluges amb la neteja de reixetes d’albellons i embornals

[![Imatge d’arxiu d’una de les reunions de coordinació celebrades a finals de juliol](/images/noticias/2015/07/reunion-lluvia.jpg)](/images/noticias/2015/07/reunion-lluvia.jpg)

18.08.2015

L’alcalde de Paterna vol tindre preparat al municipi contra les inundacions abans de l’arribada de la gota freda

Davant de la previsió meteorològica de pluges i tempestats, l’Ajuntament de Paterna ha tornat a activar el protocol d’emergències per a preparar al municipi davant de les precipitacions que es pogueren produir i intervindre en les possibles incidències amb la major rapidesa i eficàcia.

A més, i a fi de previndre futures inundacions, durant estos dies l’alcalde de Paterna Juan Antonio Sagredo ha ordenat que es vaja treballant en les labors de neteja intensiva de reixetes de clavegueram i embornals per a assegurar la bona canalització i drenatge de les aigües pel poble, amb especial incidència en els punts més proclius de patir desbordaments i negaments d’aigua.

“La previsió és la nostra millor ferramenta per a minimitzar i fer front als possibles efectes de les pluges”, ha assegurat Sagredo en referència a l’activivació del Pla d’Emergències davant del més mínim risc de precipitacions i a la celebració de reunions de coordinació amb la Policia Local i els responsables municipals del manteniment dels subministraments ciutadans bàsics per a tindre-ho tot controlat i disposat.

“L’objectiu del nou Equip de Govern és tindre preparats tots els recursos tècnics i humans de Paterna, des de senyalitzacions fins a agents policials, per a poder donar als paterners i paterneres una ràpida resposta davant de les possibles incidències i imprevistos que pogueren sorgir amb motiu de les pluges”, ha destacat Sagredo alhora que ha recordat que, a més d’estar actualitzant el Pla Municipal d’Emergències, el nou govern està donant prioritat al Pla d’Inversions d’Aigües de Paterna “per a donar solucions definitives, i no pegats, als punts negres d’inundacions de Paterna”.